Grootste Afrikaanse Liedjie van Alle Tye: Hier is die wenner!Die liedjie wat met die titel, Die Grootste Afrikaanse Liedjie van Alle Tye, wegstap, is Saterdagaand regstreeks op kykNET se musiekkanaal, Jukebox, bekend gemaak. Die liedjie Kinders van die Wind is aangewys as die Grootste Afrikaanse Liedjie van Alle Tye. Na ŉ nominasierondte en verskeie stemrondtes, waarin meer as 60 000 stemme uitgebring is, het die Afrikaanssprekende publiek besluit dat dié liedjie van die Afrikaanse liedjieskrywer Koos du Plessis die titel verdien. Tot reg aan die einde was Kinders van die Wind en Pampoen kop aan kop, maar uiteindelik het Kinders van die Wind met die titel weggestap. Stemmery het in die laaste paar dae van die finale stemfase geweldig toegeneem. “Kinders van die Wind is ŉ liedjie wat die hartsnare roer en die voete laat tik; dit is ŉ liedjie met lirieke en ŉ wysie wat in jou kop vassteek,” het Susan Lombaard, bestuurder van Maroela Media, gesê. “Die liedjie is ŉ waardige ontvanger van dié besonderse titel.” Laurika Rauch, wat in 1989 Kinders van die Wind as die temalied van Phoenix en Kie gesing het, het by die bekendmakingsgeleentheid vertel waarom sy reken die liedjie dié titel verdien. Karla du Plessis, Koos du Plessis se dogter en sangeres in eie reg, het by die bekendmakingsgeleentheid die wenliedjie gesing, met klavierbegeleiding deur Martin Lane. Klik hier om meer te lees oor Kinders van die Wind. Mediablootstelling Die veldtog het deurlopend baie blootstelling op sosiale media geniet. Die veldtog se Facebook-blad spog met 2 500 “likes”. Daar was ook baie mediablootstelling oor die veldtog, veral deur kykNET en Virseker (die hoofborge van die veldtog). Jukebox, eNuus, Beeld en Rapport het ook seker gemaak dat lesers en kykers gereeld op hoogte bly met die nuutste verwikkelinge. Radiostasies soos Radio Pretoria, Radio Namakwaland en Groot FM het gereeld insetsels oor die veldtog uitgesaai, gesprekke gevoer oor Afrikaanse musiek en watter liedjie uiteindelik die titel verdien. Oos-Rand Stereo, Radio Kragbron, Radio Overberg, Radio Laeveld, Radio K7 (in Namibië) en Puk FM het ook mediablootstelling gegee aan die veldtog. Kinders van die Wind-Beurs Die Kinders van die Wind-beurs vir ligte musiek is ook dié aand bekend gestel. Dié beurs word geadministreer deur die Helpende Hand-beursfonds. Klik hier om meer te lees oor die beurs. Kinders van die Wind-roos Die Kinders van die Wind-roos is ook by die geleentheid bekend gestel. Dié roos, wat deur Ludwig’s Roses gekweek en geregistreer is, is ŉ roos met ŉ tydlose, klassieke vorm. Klik hier vir foto’s en om meer te lees oor die roos. Wenner van die bootreis Hannelie Meintjies van Proklamasieheuwel in Pretoria het uiteindelik met die groot lesersprys, ŉ vierdag-bootreis vir twee ter waarde van R15 000, weggestap. Hannelie en haar man vaar van 4 tot 7 Februarie volgende jaar op die Jukebox-bootreis saam met verskeie Afrikaanse kunstenaars, insluitend Pieter Koen, Juanita du Plessis en Adam Tas, na die Portugese Eiland. Die paartjie se vlugte van en na Durban, vanwaar die boot vertrek, is geskenk deur AfriForum. Hannelie sal haar prys amptelik op 2 November by die AfriForum Musiekfees in ontvangs neem. Dié gewilde jaarlikse musiekfees vind by die Voortrekkermonument in Pretoria plaas. Dit begin om 07:00 en eindig om 13:00. Toegang is gratis en enigiemand is welkom! Klik hier om meer te wete te kom oor die prys en die wenner. Vennote Die Grootste Afrikaanse Liedjie van Alle Tye-veldtog is aangebied deur Maroela Media. Vennote in die veldtog is kykNET en Virseker (hoofborge), Radio Pretoria, Groot FM, die ATKV, Jukebox, eNuus, AfriForum en die FAK.